A gender szak megszüntetése ellen tiltakozott a fiatal magyar rendezőnő a Szarajevói Filmfesztiválon
Szilágyi Zsófia Egy nap című filmje a Szarajevói Filmfesztiválon indul. A rendezőnő a vetítés előtt alkalmat kapott pár szót szólni – a gender szak betiltása ellen tiltakozott, és kiált a gondolat- és kutatásszabadság szükségessége mellett.
„A film, amit látni fognak, azért születhetett meg, mert én magam is tanultam feminista kritikát. Ezek a tanulmányok lehetővé tették, hogy egy film témájaként ismerhessek fel valamit. Ezek nélkül a tanulmányok nélkül, biztos, hogy soha nem gondoltam volna arra, hogy lehet ilyesmiről filmet forgatni.

  Vannak olyan területek, amelyekhez nem utazással jutunk el, hanem egy nézőpont megtalálása révén fedezzük fel őket. Csak akkor válnak láthatóvá, ha szert teszünk egy bizonyos nézőpontra.

  Bizonyos problémák, kérdések, igazságok a szerelemben, politikában, művészetben és tudományban csak a megfelelő szemszögből lesznek láthatóak, vehetőek észre. Különben láthatatlanok maradnak."

Az A kategóriás Szarajevói Filmfesztivál versenyprogramjában mutatták be Szilágyi Zsófia Egy nap című alkotását augusztus 12-én, és az aznapi premiervetítés előtt mondott el egy rövid beszédet a rendezőnő. Mint a hvg.hu-nak elmondta, a fesztiválokon, ha az alkotó jelen van, sokszor megkérik, mondjon pár szót, mutatkozzon be a vetítés előtt. És ő úgy látta helyesnek, ha ezúttal a gender szak – most már egyre biztosabbnak tűnő – megszüntetéséről beszél.

  „Abban bízom, hogy egyszer már létrehozott nézőpontokat, tudományos igazságokat, nem lehet, vagy nem örökre törvényekkel eltörölni. A Föld gömbölyű és forog. Nem lapos és nem a világ közepe. Nők és férfiak különböznek, de ebből nem fakad semmilyen hierarchia. Ajánlom a filmet Önöknek, és azoknak a tanáraimnak, akik a gendertudomány kérdéseivel foglalkoznak, és akiktől az létrehozásához szükséges nézőpontot kaptam."

Szilágyi Pécsett tanult magyar szakon, és ott találkozott a feminista irodalomelmélet szövegeivel, sok más irodalomelméleti iskola mellett.

A film jó visszhangot kapott, a sajtóvetítés utáni sajtótájékoztatón ez érezhető volt. Vasárnap pedig kiderül, a fesztivál zsűrije mit gondol az Egy napról.
tiltakozás Szilágyi Zsófia egy nap Szarajevói Filmfesztivál gender